
EH Bildu Nafarroa talde parlamentarioko foru parlamentari Irati Jiménez Aragónek, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak idatziz erantzun dezan:
Teva Israelgo farmazia-konpainia bat da, mundu osoan jarduten duena eta sendagaiak banatzen dituena Teva, Tevagen, Actavis, Davur, Belmac eta Ratiopharm izenekin. Medikamentu generikoetan eta patentea galdu duten medikamentuetan espezializatuta dago.
Israelgo "Who Profits" GKEaren arabera (apartheidetik eta okupaziotik onura lortzen duten enpresak zeintzuk diren egiaztatzean espezializaturik dago), Palestinaren legez kanpoko okupazioaren, apartheidaren eta herri palestinarraren aurkako genozidioaren konplizea da Teva. Tevak nahita okerragotzen du emakume palestinarren bizi-kalitatea; izan ere, laguntza handia ematen du haurdun dauden emakumeei osasun-zerbitzuetarako eta farmakoetarako sarbidea modu larrian murrizteko.
Tevak merkatu gatiburako erabateko sarbidea dauka, bai Zisjordanian, bai Gazako Zerrendan, non Palestinako enpresa farmazeutikoek ezin baitute jardun apartheid israeldarraren araubidearen lege-murrizketen ondorioz. Israelek ez du uzten ezta Palestinako produktu farmazeutikoak Jerusalemeko ospitale eta farmazietan banatu daitezen ere. Israelgo medikamentuak merkeagoak dira, Israelek Zisjordanian sartzen diren produktuei ezartzen dizkien zergen ondorioz.
Jakin dugu Nafarroako Osasun Zerbitzuak produktu farmazeutikoak kontratatzeko egindako esparru-akordio batzuetan onartutako enpresen zerrendan dagoela Teva. Horiek horrela, hauxe jakin nahi dugu:
Nafarroako Gobernuak gogoan al darabil Nafarroako Osasun Zerbitzuari agintzea ez diezaion produkturik eros Tevari –gehien-gehienek ordezkoak dauzkate merkatuan–, Israelekiko harremanak normalizatzen ez laguntzeko modu gisa, Gazako Zerrendan genozidioari eutsi eta Palestina osoan indarkeria-espirala areagotzen duen bitartean; Zisjordanian, esaterako, legez kanpo okupatutako eremuak areagotzen dituen bitartean (Tevak azpiegituraren parte bat sostengatzen du han); apartheid politikei eusten zaien bitartean?
Zer epetan eta zer agendarekin lan egin dezake Nafarroako Gobernuak Israelgo Teva enpresarekiko harreman guztiak eteteko?
Erosketa publikoari buruzko egungo foru-legearekin eta Giza Eskubideen arloan adierazitako alderdiekin, etorkizuneko baldintza-agirietan eta lizitazioetan bazter uzteko kasu gisa hartuko al da, Nazioarteko Justizia Gortearen nahiz nazioarteko beste erakunde batzuen irizpenak kontuan hartuta?

